CELEX: 32020D2167
Language: lv
Date: 2020-12-17 00:00:00
Title: Komisijas Īstenošanas lēmums (ES) 2020/2167 (2020. gada 17. decembris), ar ko nolūkā pagarināt tā piemērošanas termiņu groza Īstenošanas lēmumu (ES) 2016/1918 par dažiem drošības pasākumiem attiecībā uz hronisko novājēšanas slimību (izziņots ar dokumenta numuru C(2020) 8802) (Dokuments attiecas uz EEZ)

21.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 431/70
               
            
         KOMISIJAS ĪSTENOŠANAS LĒMUMS (ES) 2020/2167
         (2020. gada 17. decembris),
         ar ko nolūkā pagarināt tā piemērošanas termiņu groza Īstenošanas lēmumu (ES) 2016/1918 par dažiem drošības pasākumiem attiecībā uz hronisko novājēšanas slimību
         
            
               (izziņots ar dokumenta numuru C(2020) 8802)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 999/2001 (2001. gada 22. maijs), ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās 4. panta 2. punktu,
         tā kā:
         
                     (1)
                  
                  
                     Regulā (EK) Nr. 999/2001 ir izklāstīti noteikumi transmisīvo sūkļveida encefalopātiju (TSE) profilaksei, kontrolei un apkarošanai Savienībā. Regula attiecas uz dzīvu dzīvnieku un dzīvnieku izcelsmes produktu ražošanu un laišanu tirgū un atsevišķos gadījumos uz to eksportu. Tā cita starpā paredz, ka TSE uzliesmojumu gadījumā jāpieņem drošības pasākumi.
                  
               
                     (2)
                  
                  
                     Komisijas Īstenošanas lēmums (ES) 2016/1918 (2) nosaka pagaidu drošības pasākumus attiecībā uz hronisko novājēšanas slimību (HNS). Minētais lēmums tika pieņemts pēc tam, kad 2016. gadā Norvēģijā briežu dzimtas dzīvnieku populācijā tika konstatēti seši HNS gadījumi: četri – ziemeļbriežiem un divi – aļņiem. Tā bija pirmā reize, kad HNS konstatēta Eiropā, un tie bija pasaulē pirmie dabīgie ziemeļbriežu saslimšanas gadījumi.
                  
               
                     (3)
                  
                  
                     Laikā no 2017. gada janvāra līdz 2020. gada septembrim Norvēģija informēja Komisiju un dalībvalstis par sešpadsmit jauniem HNS gadījumiem savvaļas ziemeļbriežu populācijā, pieciem jauniem HNS gadījumiem savvaļas aļņu populācijā un vienu HNS gadījumu staltbriežu populācijā. 2018. gadā Somija konstatēja pirmo HNS gadījumu Savienībā un vēl vienu – 2020. gada novembrī. 2019. gadā Zviedrija konstatēja trīs gadījumus, bet 2020. gada septembrī – vēl vienu. Visi Somijā un Zviedrijā konstatētie HNS gadījumi bija savvaļas aļņu populācijā.
                  
               
                     (4)
                  
                  
                     Regulas (EK) Nr. 999/2001 III pielikuma A nodaļas III daļas A punktā paredzēta HNS uzraudzības programma, kas ilgst trīs gadus – no 2018. gada 1. janvāra līdz 2020. gada 31. decembrim. Tomēr, lai apkopotu plašāku datu kopu, datu vākšana saskaņā ar uzraudzības programmas tehniskajām specifikācijām daļēji turpināsies visu 2021. gadu. Tāpēc paredzams, ka uzraudzības programmas rezultātu zinātniskais novērtējums, kas nepieciešams, lai izstrādātu turpmākus rīcībpolitiskos risinājumus HNS jomā, būs pieejams tikai 2022. gadā.
                  
               
                     (5)
                  
                  
                     2019. gada 11. novembrī Eiropas Pārtikas nekaitīguma iestāde publicēja zinātnisko atzinumu ar atjauninātu informāciju par HNS (Update on Chronic Wasting Disease (CWD) III) (3) (EFSA atzinums). Tomēr ir vajadzīgs vairāk laika, lai apsvērtu, kā EFSA atzinumā izklāstītie secinājumi un ieteikumi būtu jāatspoguļo Savienības noteikumos.
                  
               
                     (6)
                  
                  
                     Ņemot vērā to, ka Norvēģijā, Somijā un Zviedrijā ir atklāti jauni HNS gadījumi, un gaidot trīs gadu ilgās HNS uzraudzības programmas rezultātus un uzraudzības programmas rezultātu zinātnisko novērtējumu, kas plānots 2022. gadā, kā arī ņemot vērā to, ka ir vajadzīgs papildu laiks, lai apsvērtu EFSA atzinumu, Īstenošanas lēmuma (ES) 2016/1918 piemērošanas termiņš būtu jāpagarina līdz 2022. gada 31. decembrim.
                  
               
                     (7)
                  
                  
                     Tāpēc Īstenošanas lēmums (ES) 2016/1918 būtu attiecīgi jāgroza.
                  
               
                     (8)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2016/1918 4. pantā datumu “2020. gada 31. decembrim” aizstāj ar “2022. gada 31. decembrim”.
         
         
            2. pants
            Šis lēmums ir adresēts dalībvalstīm.
         
         
            Briselē, 2020. gada 17. decembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 147, 31.5.2001., 1. lpp.
         
         
            (2)  Komisijas 2016. gada 28. oktobra Īstenošanas lēmums (ES) 2016/1918 par dažiem drošības pasākumiem attiecībā uz hronisko novājēšanas slimību (OV L 296, 1.11.2016., 21. lpp.).
         
            (3)  https://doi.org/10.2903/j.efsa.2019.5863